1:Intatə komoko aba Maŋgəlva də Zezu Krestu məs dəda taw kita aket ɗii mimtiti dit mederet pakə. Wade gesiŋ vi kawziwgin məlĩ nani. Vini kan nənah suk na:
2:Arban wənna Maŋgəlva zuk soksoku, ko an məs zit nek dəndən, ko an məs zit tay nek dəndən ɓa. Agil gən sit mbrayen neti, asəɓ siti də wəsɓeti, aboton sit gabban də wəɓəsən pakə.
3:Vi aba wəgrak na dəlva, angereŋ na wəpprəm wən an təstəs ɓa. Amma waweleŋ ɗəffan narban sit zəga an məs dəslə də əŋgla neti, vi kapprəm an məs nek aslmeti.
4:Wapanən wəpprəm goŋga, wakpaŋgaŋ kaɗumoŋ aket mambeɗi də məɗama.
5:Amma nok na asok də maɗulok aza zəga pakə. Aɓəs bonoy noko, aɗɗa wəza narban labara neneke, agrak wəza noko.
6:Naw na, mbel naw gu'oŋ aza wəkpaŋ napsən ka sazlaga, pay namta naw agapka.
7:Nəgayək mogon sawɓa, nəgrakək wənzuwa dabəŋ nawa, nərmak wətafa.
8:Kaakaŋ na zəga nawrəh na ɗəf məs dənzan dabəŋ tay guwa: Ndəni mətər kiya na gakdak məs Ɗəfdaya mətaw kita də goŋga adawvaya, pay nawtaw kita nani. Suwi adawvay kaaka ɓa, amma sit məzu ganən pak də wəŋgla pay məs adarban zəni.
9:Agəm zuko ade rəwa, kədawliya ɓa.
10:Demas appawəka, vi aŋgələk duniya an kakaŋka, ambatək a Tesalonika Kereskes tamə ambatək a Galatiya, Titus bo ambatək a Dalmatiya.
11:Lukayi də in katər gəni. Agəm Markus kəzoŋ gən matakə. Nan watər su wəray diiɗa də wəza na Ɗəfdaya.
12:Nəslənək Tikikus a Efesus.
13:An kaazok na, kəki suwə gən godo naw tay nəppan a Torowas anna Karpus da, kəki suwə gən ɗerewelɗe na Maŋgəlva məs nəpel adaka, an day kətana ɗerewelɗe məs məɗɗet də gəba.
14:Mənzla Aleksandər agəɗ suwək zəga nasan zuwa, Ɗəfdaya wataw kita akan va aza wəza mambray məs agəɗə.
15:Nok bo aga zuk səzani, vi tay tak an mədawpel pakə də sembe.
16:Payan dabəŋ nan nəsaw aba kita, ka nəpel gən aka zuwa, ɗəf tay dəbaah su ɓa. Ɗii pak appawənka, də vas zlaŋ Maŋgəlva adaŋɗan sit ka mbrayen ɓa.
17:Amma Ɗəfdaya tay də ina, asɓawəka, vi nəgrak gən wəza narban wənna Maŋgəlva nawa, ɗii məs dəzoŋ səka dələv məza Yahudiyenɗeŋ ɓa pak dəpprəmən gən wənnani. Ndəni dəkoh gu səma ɓolu.
18:Gesiŋ, Ɗəfdaya wakoh gu səza mambray pakə, wagap gu azam adəv məlĩ nan a disiŋ. Gakdak nani pay pakə ha faɗə. Amin.
19:Asɗat Piriskilla də Akilas, asɗan Onesiforus də gəla nani.
20:Erastus taya Korintus. Torofimus bo, nəppanək a Miletus, vi də gbəgba'i.
21:Agəm zuko ade, mawala adazan na kədeke. Ewbulus də Pudes gəm Linus gəm Kalawdiya dit milmiŋgiɗəm pak asɗokənko.
22:Ɗəfdaya dəsan də munokum, mbəlembəle na Maŋgəlva dəsan də munokum pakə.